1.

priporoči Svetu in podpredsedniku Komisije/visokemu predstavniku Unije za zunanje zadeve in varnostno politiko, naj: (a) znova izrazita odločno podporo ozemeljski celovitosti, suverenosti in neodvisnosti Ukrajine znotraj njenih mednarodno priznanih meja; zagotovita vso potrebno materialno, vojaško, finančno in humanitarno pomoči Ukrajini ter se pripravita na to, da bosta po najboljših močeh prispevala k obnovi države po vojni, saj sta demokracija in svoboda odvisni od blaginje in gospodarske stabilnosti; vzpostavita pravni instrument, ki bo omogočal zaplembo zamrznjenega ruskega premoženja in sredstev, da jih bo mogoče uporabiti za odškodnine in obnovo Ukrajine; (b) nadgradita odločnost in enotnost, ki sta bili izkazani ob začetku vojne proti Ukrajini, ter nujno izpolnita skupno raven ambicij; dejansko napredujeta na področjih zunanje politike in obrambnega sodelovanja na ravni Unije, kot je izraženo v versajski izjavi in sklepih Sveta z dne 24. in 25. marca 2022; (c) se dogovorita, da bo visoki predstavnik/podpredsednik po uradni dolžnosti prisoten na nekaterih oblikah pogajanj, ki so jih začele ali jih vodijo države članice EU; (d) uvedeta glasovanje s kvalificirano večino na nekaterih področjih zunanje politike, kot je že predvideno v pogodbah, na primer pri sprejetju režima sankcij EU zoper posameznike, in si prizadevata za razširitev takšnega glasovanja v Svetu na zunanjo politiko, da se poveča učinkovitost zunanje politike EU; (e) zagotovita, da bodo države članice spoštovale načela iz pogodb, zlasti člen 24 PEU, ki navaja, da „države članice dejavno in brez pridržkov podpirajo zunanjo in varnostno politiko Unije v duhu lojalnosti in vzajemne solidarnosti“; (f) hitro napredujeta pri vzpostavitvi obrambne unije, ki bo imela bolj ambiciozne kratkoročne, srednjeročne in dolgoročne cilje, z izvajanjem konkretnih ukrepov iz strateškega kompasa, ki naj služijo kot izhodišče za izvajanje skupne obrambe EU v skladu z določbo iz člena 42(2) PEU; (g) okrepita sodelovanje s podobno mislečimi partnerji po vsem svetu, zlasti s čezatlantskimi zaveznicami iz Nata, da bi ohranili najbolj čvrsto možno enotnost pri obrambi na pravilih temelječega mednarodnega reda, s čimer bi spodbujali in branili mir, demokratična načela in spoštovanje človekovih pravic ter zagotovili, da gospodarska odvisnost ne prevlada nad varstvom človekovih pravic in vrednot, za katere se zavzema Unija; izrecno poudarita takšno sodelovanje z državami svetovnega juga in v ta namen uporabita razvojno sodelovanje in strategijo Global Gateway; poudarita, da je potrebno mednarodno sodelovanje pri vprašanju prehranske varnosti; (h) ustanovita Svet obrambnih ministrov EU, ki se bo redno srečeval; (i) strateško avtonomijo Unije postavita za krovni cilj na vseh področjih ter poskrbita za temeljni in celostni pristop k zunanji, varnostni in obrambni politiki Unije ter njenemu zunanjemu delovanju, da bo lahko po potrebi ukrepala sama in skupaj s partnerji, kadar bo to mogoče, ter ji tako omogočita, da bo odigrala pomembno vlogo na mednarodnem prizorišču; oblikujeta orodja za preprečevanje ekonomske prisile in čimprejšnje doseganje neodvisnosti pri preskrbi s hrano ter popolne varnosti oskrbe z energijo, da se zmanjša energetska odvisnost; dodatno zagotovita, da se dobavne verige diverzificirajo, s čimer se preprečijo strateške odvisnosti od surovin; v zvezi s tem zagotovita tudi vzajemnost v naložbeni in trgovinski politiki; (j) sodelujeta z zavezniki in partnerji pri odpravljanju sekundarnih posledic ruskega napada na Ukrajino, med drugim za prehransko varnost v državah, ki niso članice EU, zlasti v sosedstvu Unije; (k) se borita proti propagandi in kampanjam dezinformiranja v Uniji in njenem sosedstvu ter spodbujata sodelovanje s partnerji v državah kandidatkah in potencialnih kandidatkah za članstvo v EU in po svetu, tudi s takojšnjo vzpostavitvijo potrebnih pravnih in tehničnih zmogljivosti za to, da bi se zoperstavili zlonamernemu tujemu vmešavanju, kot je bilo vmešavanje Rusije pred agresijo proti Ukrajini in med njo; okrepita zmogljivosti projektne skupine East StratCom Evropske službe za zunanje delovanje; vodita proaktivno, večjezično in strateško komunikacijsko politiko;